CELEX: 32019D1181
Language: bg
Date: 2019-07-08 00:00:00
Title: Решение (EС) 2019/1181 на Съвета от 8 юли 2019 година относно насоки за политиките за заетост на държавите членки

11.7.2019   
               
               
                  BG
               
               
                  Официален вестник на Европейския съюз
               
               
                  L 185/44
               
            
         РЕШЕНИЕ (EС) 2019/1181 НА СЪВЕТА
         от 8 юли 2019 година
         относно насоки за политиките за заетост на държавите членки
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 148, параграф 2 от него,
         като взе предвид предложението на Европейската комисия,
         като взе предвид становището на Европейския парламент (1),
         като взе предвид становището на Европейския икономически и социален комитет (2),
         след консултация с Комитета на регионите,
         като взе предвид становището на Комитета по заетостта (3),
         като има предвид, че:
         
                     (1)
                  
                  
                     Държавите членки и Съюзът трябва да работят за изготвянето на координирана стратегия за заетост, и по-специално за развитието на квалифицирана, обучена и адаптивна работна сила, както и пазари на труда, които реагират на икономическите промени, с оглед на постигането на целите за пълна заетост и социален прогрес, установени в член 3 от Договора за Европейския съюз.
                  
               
                     (2)
                  
                  
                     В съответствие с Договора за функционирането на Европейския съюз (ДФЕС) Съюзът разработи и въведе инструменти за координация в областта на фискалната, макроикономическата и структурната политика. Като част от тези инструменти, насоките за политиките за заетост на държавите членки, посочени в приложението към Решение (EС) 2018/1215 на Съвета (4) (наричани по-нататък „насоки за заетост“) и общите насоки за икономическите политики на държавите членки и на Съюза, съдържащи се в Препоръка (ЕС) 2015/1184 на Съвета (5), съставляват интегрираните насоки за изпълнение на стратегията „Европа 2020“ (наричани по-нататък „интегрирани насоки“). Тяхното предназначение е да насочват изпълнението на политиките в държавите членки и в Съюза, отразявайки взаимозависимостта между държавите членки. Така полученият набор от координирани политики и реформи на Съюза и национални политики и реформи следва да представлява подходяща цялостна комбинация от икономически и социални политики, която следва да доведе до положителни вторични ефекти.
                  
               
                     (3)
                  
                  
                     Европейският семестър обединява различните инструменти в обща рамка за интегрирано многостранно наблюдение на икономическите, бюджетните и социалните политики и политиките в областта на заетостта и е насочен към постигане на целите на стратегията „Европа 2020“, включително във връзка със заетостта, образованието и намаляването на бедността, както е предвидено в Решение 2010/707/ЕС на Съвета (6). Наред с утвърждаването на целите на политиката за стимулиране на инвестициите, осъществяване на структурни реформи и гарантиране на отговорни фискални политики, от 2015 г. насам европейският семестър бива непрекъснато укрепван и рационализиран. По-специално, с него поставя по-силен акцент върху заетостта и социалните въпроси и диалогът с държавите членки, социалните партньори и представителите на гражданското общество се задълбочава.
                  
               
                     (4)
                  
                  
                     През ноември 2017 г. Европейският парламент, Съветът и Комисията подписаха междуинституционална прокламация относно европейски стълб на социалните права, в която се извеждат 20 принципа и права в подкрепа на изграждането на добре функциониращи и справедливи пазари на труда и социални системи. Европейският стълб на социалните права представлява референтна рамка за наблюдение на резултатите в сферата на заетостта и социалната сфера, постигнати от държавите членки, за да стимулира реформите на национално равнище и да послужи като ориентир за подновен процес на сближаване в Съюза.
                  
               
                     (5)
                  
                  
                     Интегрираните насоки следва да служат за основа на специфичните за отделните държави препоръки, които Съветът може да отправи към държавите членки. Държавите членки следва пълноценно да използват предоставяните от Европейския социален фонд и другите фондове на Съюза средства при изпълнението на насоките за заетост. Макар интегрираните насоки да са предназначени за държавите членки и Съюза, насоките за заетост следва да се изпълняват в партньорство с всички национални, регионални и местни органи, с активното участие на парламентите, както и на социалните партньори и представителите на гражданското общество.
                  
               
                     (6)
                  
                  
                     Комитетът по заетостта и Комитетът за социална закрила следва да следят за съответствието на изпълняваните политики с насоките за заетост, като действат в рамките на мандата си съгласно ДФЕС. Тези комитети и други подготвителни органи на Съвета, свързани с координацията на икономическите и социалните политики, следва да работят в тясно сътрудничество. Политическият диалог между Европейския парламент, Съвета и Комисията, по-специално по отношение на насоките за заетост, следва да се поддържа.
                  
               
                     (7)
                  
                  
                     Беше проведена консултация с Комитета за социална закрила.
                  
               
                     (8)
                  
                  
                     Насоките за заетост следва да останат стабилни, за да се осигури приоритетно внимание върху изпълнението им. След оценката на развитието на пазарите на труда и на социалната обстановка след приемането на насоките за заетост през 2018 г., беше установено, че не е необходима актуализация. Основанията за приемането на насоките за заетост през 2018 г. остават валидни, поради което тези насоки следва да останат непроменени,
                  
               ПРИЕ НАСТОЯЩОТО РЕШЕНИЕ:
         
            Член 1
            Насоките за политиките за заетост на държавите членки, изложени в приложението към Решение (EС) 2018/1215 на Съвета, остават в сила за 2019 г. и следва да намерят отражение в политиките за заетостта и програмите за реформи на държавите членки.
         
         
            Член 2
            Адресати на настоящото решение са държавите членки.
         
         
            Съставено в Брюксел на 8 юли 2019 година.
            
               
                  За Съвета
               
               
                  Председател
               
               A.-K. PEKONEN
            
         
         
            (1)  Становище от 18 март 2019 г. (все още непубликувано в Официален вестник).
         
            (2)  Становище от 20 юни 2019 г. (все още непубликувано в Официален вестник).
         
            (3)  Становище от 29 април 2019 г. (все още непубликувано в Официален вестник).
         
            (4)  Решение (ЕС) 2018/1215 на Съвета от 16 юли 2018 г. относно насоки за политиките за заетост на държавите членки (ОВ L 224, 5.9.2018 г., стр. 4).
         
            (5)  Препоръка (ЕС) 2015/1184 на Съвета от 14 юли 2015 г. относно общи насоки за икономическите политики на държавите членки и на Европейския съюз (ОВ L 192, 18.7.2015 г., стр. 27).
         
            (6)  Решение 2010/707/ЕС на Съвета от 21 октомври 2010 г. относно насоки за политиките за заетост на държавите членки (ОВ L 308, 24.11.2010 г., стр. 46).